**ΔΕΛΤΙΟ ΤΥΠΟΥ ΥΠ.Π.Ε.Θ. ΓΙΑ ΥΠΟΒΟΛΗ ΜΗΧΑΝΟΓΡΑΦΙΚΟΥ ΔΕΛΤΙΟΥ**

**Υποβολή ηλεκτρονικής αίτησης συμμετοχής στις εξετάσεις και μηχανογραφικού δελτίου για την εισαγωγή Ελλήνων του εξωτερικού στην Τριτοβάθμια Εκπαίδευση έτους 2018**

Από το Υπουργείο Παιδείας, Έρευνας και Θρησκευμάτων ανακοινώνεται ότι  οι Έλληνες του εξωτερικού, που έχουν τις προϋποθέσεις υπαγωγής στις ειδικές κατηγορίες υποψηφίων για εισαγωγή στην Τριτοβάθμια Εκπαίδευση, καλούνται να υποβάλουν **ηλεκτρονικά (μέσω διαδικτύου) αίτηση συμμετοχής** στις εξετάσεις, καθώς και **μηχανογραφικό δελτίο** με τις προτιμήσεις τμημάτων και σχολών που επιθυμούν να εισαχθούν, **από Δευτέρα 9 Ιουλίου 2018 μέχρι και Δευτέρα 16 Ιουλίου** **2018**.

**Η ηλεκτρονική πλατφόρμα, την οποία οι υποψήφιοι θα αναζητήσουν στην ηλεκτρονική διεύθυνση:**

 [**https://exams-expatriate.it.minedu.gov.gr**](https://exams-expatriate.it.minedu.gov.gr/)

**θα είναι προσβάσιμη όλο το 24ωρο και** **οι ενδιαφερόμενοι θα μπορούν να συμπληρώνουν την αίτηση συμμετοχής και το μηχανογραφικό δελτίο από τις χώρες του εξωτερικού, χωρίς κατ’ ανάγκη να μετακινηθούν στην Ελλάδα, για το σκοπό αυτό**.

Οι υποψήφιοι πριν την υποβολή, οφείλουν να μελετήσουν τις «Οδηγίες για την εισαγωγή στην Τριτοβάθμια Εκπαίδευση των Ελλήνων του εξωτερικού και τέκνων Ελλήνων υπαλλήλων που υπηρετούν στο εξωτερικό έτους 2018», οι οποίες έχουν αναρτηθεί στην ιστοσελίδα του Υπουργείου Παιδείας, Έρευνας και Θρησκευμάτων [www.minedu.gov.gr](http://www.minedu.gov.gr/) (Ενότητα «ΕΞΕΤΑΣΕΙΣ», υποενότητα «Έλληνες του Εξωτερικού»), στο σημείο «Ανακοινώσεις», προκειμένου να βεβαιωθούν ότι πληρούν τις προϋποθέσεις της κατηγορίας, όπου δηλώνουν ότι ανήκουν, και ότι διαθέτουν όλα τα απαραίτητα δικαιολογητικά που απαιτούνται για την κατηγορία τους.

Οι υποψήφιοι αφού συμπληρώσουν προσεκτικά στα πεδία της ηλεκτρονικής φόρμας τα στοιχεία που αφορούν την Αίτηση Συμμετοχής και το Μηχανογραφικό Δελτίο **θα πρέπει να τα εκτυπώσουν σε δύο (2) αντίγραφα, να τα επανελέγξουν  και να τα υπογράψουν  σε όλες τις σελίδες**. Ένα από τα δύο αντίγραφα το κρατούν οι ίδιοι.

Οι υποψήφιοι **εκτυπώνουν σε δύο (2) αντίγραφα** και την Υπεύθυνη Δήλωση του Ν.1599/1986, όπως εμφανίζεται στην Σύνοψη, και τα υπογράφουν. Ένα (1) από τα δύο αντίγραφα θα καταθέσουν  μαζί με τα υπόλοιπα δικαιολογητικά στη Γραμματεία της Σχολής επιτυχίας.

Οι υποψήφιοι  **και των πέντε (5) κατηγοριών**  πρέπει να γνωρίζουν ότι αμέσως μετά την ηλεκτρονική υποβολή και την οριστικοποίηση της αίτησης συμμετοχής και του μηχανογραφικού δελτίου:

**Α.** **Εκτυπώνουν** **απευθείας από την εφαρμογή** **και αποστέλλουν** **:**

* ένα (1)  αντίγραφο  της αίτησης συμμετοχής
* ένα (1) αντίγραφο  του μηχανογραφικού δελτίου καθώς και
* την  Υπεύθυνη Δήλωση που εμφανίζεται στην «ΣΥΝΟΨΗ-ΑΝΑΣΚΟΠΗΣΗ»

**Β.** **ΥΠΟΓΡΑΦΟΥΝ** τα ανωτέρω (3) έγγραφα **(το μηχανογραφικό δελτίο σε όλες τις σελίδες).**

**Γ. Αποστέλλουν τα ανωτέρω έγγραφα μαζί με:**

* ένα (1) φωτοαντίγραφο της ταυτότητας ή του διαβατηρίου (σε περίπτωση ξένου διαβατηρίου απαιτείται μετάφραση αυτού)
* ένα (1) φωτοαντίγραφο του Απολυτηρίου τους συνοδευόμενο από φωτοαντίγραφο επίσημης μετάφρασής του στην ελληνική γλώσσα (αν πρόκειται για απολυτήριο ξένου σχολείου που λειτουργεί στο εξωτερικό ή στο εσωτερικό)
* ένα (1) φωτοαντίγραφο Βεβαίωσης αντιστοιχίας του Απολυτηρίου (αν πρόκειται για απολυτήριο ξένου σχολείου που λειτουργεί στο εξωτερικό) από τη Διεύθυνση Παιδείας Ομογενών, Διαπολιτισμικής Εκπαίδευσης, Ευρωπαϊκών και Μειονοτικών Σχολείων του Υπουργείου  Παιδείας, Έρευνας και Θρησκευμάτων  ή από τις Διευθύνσεις Δευτεροβάθμιας Εκπαίδευσης της ημεδαπής ή από τους Συντονιστές Εκπαίδευσης των Ελληνικών διπλωματικών και προξενικών αρχών του εξωτερικού καθώς και βεβαίωση αναγωγής βαθμολογίας του Απολυτηρίου σε περίπτωση που ο βαθμός δεν είναι στην εικοσάβαθμη κλίμακα, Βεβαίωση ισοτιμίας και αντιστοιχίας (αν πρόκειται για απολυτήριο ξένου σχολείου που λειτουργεί στην ημεδαπή καθώς και βεβαίωση αναγωγής βαθμολογίας του Απολυτηρίου σε περίπτωση που ο βαθμός δεν είναι στην εικοσάβαθμη κλίμακα από τις Διευθύνσεις Δευτεροβάθμιας Εκπαίδευσης της ημεδαπή **(ΑΦΟΡΑ ΜΟΝΟ ΤΟΥΣ ΥΠΟΨΗΦΙΟΥΣ ΤΩΝ ΚΑΤΗΓΟΡΙΩΝ 3 ΚΑΙ 5).**
* Για **τίτλους Δευτεροβάθμιας Τεχνικής Επαγγελματικής Κατάρτισης της αλλοδαπής** απαιτείται η αντιστοιχία αυτών και η έκδοση **βεβαίωσης ισοτιμίας από τον Ε.Ο.Π.Π.Ε.Π.** (Εθνικός Οργανισμός Πιστοποίησης  Προσόντων – Δ/νση Πιστοποίησης Προσόντων, Τμήμα Εθνικού Πλαισίου Προσόντων: Λεωφόρος Εθνικής Αντιστάσεως 41, 14234 Ν. Ιωνία. Τηλέφωνα επικοινωνίας: 210- 2709106, 2709109, 2709111, Fax: 210- 2709142) **(ΑΦΟΡΑ ΤΟΥΣ ΥΠΟΨΗΦΙΟΥΣ ΤΩΝ ΚΑΤΗΓΟΡΙΩΝ 3, 4 ΚΑΙ 5)** και στη συνέχεια αναγωγή της βαθμολογίας αυτών από τη  Διεύθυνση Παιδείας Ομογενών, Διαπολιτισμικής Εκπαίδευσης, Ευρωπαϊκών και Μειονοτικών Σχολείων του Υπουργείου Παιδείας, Έρευνας και  Θρησκευμάτων ή από τις Διευθύνσεις  Δευτεροβάθμιας Εκπαίδευσης της ημεδαπής ή από τους Συντονιστές Εκπαίδευσης των Ελληνικών διπλωματικών και προξενικών αρχών του εξωτερικού **(ΑΦΟΡΑ ΜΟΝΟ ΤΟΥΣ ΥΠΟΨΗΦΙΟΥΣ ΤΩΝ ΚΑΤΗΓΟΡΙΩΝ 3 ΚΑΙ 5).**
* δύο (2) φωτογραφίες  τύπου αστυνομικής ταυτότητας
* ένα (1) φωτοαντίγραφο Βεβαίωσης  της αρμόδιας εκπαιδευτικής ή διπλω­ματικής αρχής της οικείας χώρας, από την οποία να προκύπτει η χώρα, το πρόγραμμα σπουδών της οποίας ακολουθεί το σχολείο αποφοίτησης και ότι ο τίτλος δευτεροβάθμιας εκπαίδευσης που κατέχει ο υποψήφιος του παρέχει τη δυνατότητα εισαγωγής σε Πανεπιστήμια. Οι εν λόγω βεβαιώσεις δεν απαιτούνται  για τους κατόχους απολυτηρίου Λυκείου της Κυπριακής Δημοκρατίας.
* Οι υποψήφιοι με αναπηρία και ειδικές εκπαιδευτικές ανάγκες, οι οποίοι εξετάζονται προφορικά λόγω δυσλεξίας κ.λ.π. **πρέπει να αποστείλουν στην ανωτέρω διεύθυνση και ευκρινές φωτοαντίγραφο πρωτότυπης βεβαίωσης ή ευκρινές φωτοαντίγραφο του ακριβούς αντιγράφου της από ΚΕΔΔΥ ή Ιατροπαιδαγωγικά Κέντρα.**

Η αποστολή των εγγράφων θα γίνει **μ ό ν ο** με **ΤΑΧΥΜΕΤΑΦΟΡΑ** (COURIER) προς το:

**ΥΠΟΥΡΓΕΙΟ  ΠΑΙΔΕΙΑΣ, ΕΡΕΥΝΑΣ ΚΑΙ ΘΡΗΣΚΕΥΜΑΤΩΝ**

**«ΔΙΕΥΘΥΝΣΗ ΕΞΕΤΑΣΕΩΝ ΚΑΙ ΠΙΣΤΟΠΟΙΗΣΕΩΝ»**

**ΤΜΗΜΑ  B΄ γρ. 0085,**

**Ανδ. Παπανδρέου 37, Τ.Κ. 15180, Μαρούσι – Αθήνα, Ελλάδα**

**με την ένδειξη:**

**για την επιτροπή Συγκέντρωσης και Ελέγχου Αιτήσεων Συμμετοχής και Μηχανογραφικών Δελτίων Ελλήνων του Εξωτερικού για το έτος 2018.**

**Καταληκτική ημερομηνία της ταχυδρομικής σήμανσης η 17η Ιουλίου 2018.**

**Μετά την παρέλευση της προθεσμίας υποβολής της ηλεκτρονικής αίτησης (16 Ιουλίου) δεν θα γίνονται δεκτές εκπρόθεσμες αιτήσεις συμμετοχής και μηχανογραφικά δελτία, καθώς κλειδώνει το σύστημα.**

**Οι υποψήφιοι οφείλουν κατά την υποβολή της αίτησης και του μηχανογραφικού δελτίου να διαθέτουν τα απαραίτητα δικαιολογητικά, τα οποία μετά την εισαγωγή τους θα καταθέσουν στη γραμματεία του τμήματος ή της σχολής επιτυχίας, η οποία και θα προβεί στον έλεγχο για την πληρότητα και τη νομιμότητά τους, προκειμένου να ολοκληρωθεί η εγγραφή τους στις ημερομηνίες που θα οριστούν. Σε περίπτωση που δεν διαθέτουν όλα τα απαραίτητα δικαιολογητικά, αλλά πληρούν τις προϋποθέσεις, οι υποψήφιοι, υποχρεούνται να τα καταθέσουν στο τμήμα ή στη σχολή επιτυχίας τους κατά την περίοδο εγγραφής, προκειμένου να γίνει ο έλεγχός τους.**Σε περίπτωση διαπίστωσης, είτε κατά τον έλεγχο, είτε μετά την εγγραφή κατά οποιονδήποτε τρόπο, ότι δεν συντρέχουν οι νόμιμες προϋποθέσεις υπαγωγής στις ειδικές κατηγορίες, **λόγω υποβολής ψευδών ή μη νομίμων δικαιολογητικών,** οι εισαχθέντες διαγράφονται με απόφαση του τμήματος ή της σχολής και αποκλείονται κατά τα δύο (2) επόμενα ακαδημαϊκά έτη από κάθε διαδικασία εισαγωγής σε όλα τα τμήματα και τις σχολές.

 Οι ημερομηνίες και το πρόγραμμα των εξετάσεων θα ανακοινωθούν σε επόμενο δελτίο τύπου.

Οι υποψήφιοι θα παραλάβουν το δελτίο εξεταζομένου την 1η ημέρα των εξετάσεων από τα εξεταστικά κέντρα της πόλης που θα δηλώσουν ότι θα εξεταστούν (Αθήνα – Θεσσαλονίκη), τα οποία θα ανακοινωθούν το τελευταίο δεκαήμερο του Αυγούστου.